朱可紹去秋許椶靸明年夏當見寄今及期矣輒以詩請
作者：黎廷瑞
朝代：宋

paragraphs: 寥陽宮殿老夜叉，九頭獰獰髪髿髿。
朝暮拔本不滿數，謫守鳳山山下花。
忽生蟻虱若魚子，秋風透頂櫛復爬。
夫君豈鬻居士屩，履聲漢代尚書家。
不嫌汝髪污我趾，結鞋遠勝蕭與麻。
煌煌火輪照萬野，恨不赤脚踏雪車。
世間褦襶獨何事，黄塵沒骻汗透靴。
老夫兩鬢亦蕭颯，謝去相帽便烏紗。
願言得此稱輕爽，宿諾今已期及瓜。
誓當布襪從此始，上下雲門還若耶。